Streeptruie gee Goue Leeus streepsuikerDie WP-losskakel, Joshua Stander, druk een van sy span se nege drieë. (Foto: GB Jordaan) Die verdedigende Curriebeker-kampioen het Saterdag op Ellispark sonder aansien des persoons met een van sy vernaamste uitdagers afgereken. Die Westelike Provinsie is steeds onoorwonne in die reeks nadat hy die Goue Leeus, op daardie tydstip saam met die Sharks die enigste ander onoorwonne spanne, deeglik met 65-38 gelooi het (rustyd 39-10). Albei spanne het puik hanteer, verdien punte vir hul ondersteuning op die aanval, en daar was volop hardlooprugby – en baie (14) drieë. Die verdedigingstrukture was egter maar eina in dié los wedstryd. Die WP-heelagter, SP Marais, het 25 punte behaal. Hy het ʼn drie gedruk, en met sewe doelskoppe en twee strafdoele geslaag. ♦ In Kimberley het Griekwas die Vrystaat in die tweede helfte tot stilstand gespeel. Die besoekers was rustyd met 24-12 voor, maar ná die omdraaislag het die Poubloues vaster gespeel, en hulle eenvoudig van die veld gevee en met 52-24 gewen. Dan Kriel word vasgevat met Scarra Ntubeni wat agter by is om te help, en dié se haker-teenstander, Corné Fourie, om te help keer. (Foto: GB Jordaan) George Whitehead, die Griekwas-losskakel, het al sewe sy span se drieë verdoel, en met ʼn strafdoel geslaag om 17 punte by te dra. ♦ Boland het die Griffons in Welkom met 48-45 verslaan. Dit beteken die verdedigende kampioen kon tot dusver vanjaar nog nie ʼn wedstryd in die reeks wen nie. ♦ In Kempton Park het die Suidwestelike Distrikte ʼn rustydagterstand van 12-22 omgekeer om die Valke uiteindelik net-net met 36-34 te troef. Puntemakers – Goue Leeus 38 (10) – Drieë: James Venter, strafdrie, Pieter Jansen, Hacjivah Daymani, Leon Massyn. Doelskoppe: Shaun Reynolds (4). Strafdoel: Shaun Reynolds. WP 65 (39) – Drieë: Dillyn Leyds (2), SP Marais, Sergeal Petersen (2), Joshua Stander, Juarno Augustus, JD Schickerling, Daniël du Plessis. Doelskoppe: SP Marais (7). Strafdoele: SP Marais (2). Griekwas 52 (14) – Drieë: Ederies Arendse, FP Pelser (2), Enver Brandt, AJ le Roux, Kyle Steyn, Zak Burger. Doelskoppe: George Whitehead (7). Strafdoel: George Whitehead. Vrystaat 24 (24) – Drieë: Ali Mgijima, Jan Carel Coetzee, Tertius Kruger. Doelskoppe: Ernst Stapelberg (3). Strafdoel: Ernst Stapelberg.